เป็นมาเกือบ3อาทิตย์หลังประจำเดือนมาค่ะ มีตกขาวสีดำ มีเมือกสีดำ จนวันนี้เป็นก้อนเหมือนวุ้นสีดำออกมาเยอะมากค่ะ ปนเลือดนิดหน่อยมา 2-3วันละค่ะ ไม่ทราบเป็นเพราะอะไรคะ
สวัสดีค่ะ อาการตกขาวเป็นสีเมือกดำๆดังกล่าวมานั้น อาจจะเป็นตกขาวปนเลือดที่สีเข้มทำให้ออกเป็นสีดำได้ ซึ่งการมีเลือดออกผิดปกติจากช่องคลอด อาจจะมีสาเหตุมาได้จาก การติดเชื้อของช่องคลอดหรือปากมดลูก เนื้องอกในมดลูกหรือปากมดลูก ถุงน้ำรังไข่ขนิดสร้างฮอร์โมน หรือฮอร์โมนจากรังไข่ไม่สมดุล เป็นภาวะแทรกซ้อนจากการตั้งครรภ์เช่นแท้งหรือท้องนอกมดลูกได้เช่นกัน แต่ในกรณีนั้นน่าจะออกเป็นลิ่มเลือดชัดเจนซึ่งเป็นตกขาวที่มีลักษณะผิดปกติ หากมีอาการต่อเนื่อง ควรไปพบแพทย์เพื่อหาสาเหตุที่แน่ชัดต่อไป ถ้ามีประจำเดือนมาคลาดเคลื่อนหรือไม่มาอย่างไร ให้แจ้งให้แพทย์ทราบด้วย ในระหว่างนี้ให้งดการมีเพศสัมพันธ์ไปก่อน ไม่สวนล้างช่องคลอดเอง ไม่ซื้อยาปรับฮอร์โมนใดๆมาใช้เองเพราะยังไม่ทราบสาเหตุที่แน่ชัดของตกขาวที่ผิดปกติ